ดิก เชนีย์

**ริชาร์ด บรูซ เชนีย์** (; 30 มกราคม ค.ศ. 1941 – 3 พฤศจิกายน ค.ศ. 2025) เป็นอดีตรองประธานาธิบดีสหรัฐคนที่ 46 และอดีตประธานวุฒิสภาสหรัฐ โดยตำแหน่ง เขาได้รับการขนานนามว่าเป็นรองประธานาธิบดีที่ทรงอิทธิพลมากที่สุดคนหนึ่งของสหรัฐ สมัยที่จอร์จ ดับเบิลยู บุช เป็นประธานาธิบดี

## ประวัติ
ดิก เชนีย์ เกิดเมื่อวันที่ 30 มกราคม ค.ศ. 1941 มีชื่อจริงว่า "ริชาร์ด บรูซ เชนีย์" เชนีย์แต่งงานกับ ลีนนี วินเซนต์ หวานใจที่รู้จักและคบหากันมาตั้งแต่สมัยเรียนไฮสคูล ทั้งคู่มีลูกสาว 2 คน คือ เอลิซาเบธ ลินน์ เชนีย์ และแมร์รี เชนีย์ โดย อลิซาเบธ ลูกสาวคนโตแต่งงานกับ ฟิลิป เจ. เพอร์รี ซึ่งเคยได้รับการแต่งตั้งจากบุชให้ดำรงตำแหน่งที่ปรึกษากระทรวงความมั่นคงแห่งมาตุภูมิสหรัฐฯ ทั้งคู่มีหลานให้เชนีย์ 4 คน ส่วนแมรีลูกสาวคนเล็กเป็นเลสเบียนและยังไม่แต่งงาน

ในวัยเรียน รองประธานาธิบดีเมืองลุงแซม 2 สมัยติดต่อกันผู้นี้ไม่เพียงแต่จะเป็นนักเรียนระดับหัวกระทิของโรงเรียน หากแต่ยังเป็นนักกีฬาที่มีความสามารถอีกด้วย ช่วงเรียนมัธยม เชนีย์ได้รับเลือกให้เป็นประธานชั้นเรียนอาวุโสของโรงเรียนนาโทรนาเคาน์ตีไฮสกูล และยังเป็นผู้เล่นตำแหน่งกองหลังของทีมฟุตบอลโรงเรียนด้วย

เชนีย์สำเร็จการศึกษาระดับปริญญาตรีและปริญญาโทคณะรัฐศาสตร์จากมหาวิทยาลัยไวโอมิง หลังจากที่เขามีอันต้องระเห็จออกจากมหาวิทยาลัยเยล ทั้ง ๆ ที่เป็นนักเรียนทุน อันเนื่องมาจากปัญหาวัฒนธรรมภายในที่ไม่ตรงกับทัศนคติของเขา

ชีนีย์เสียชีวิตที่บ้านพักในแมคลีน รัฐเวอร์จิเนีย ในค่ำของวันที่ 3 พฤศจิกายน ค.ศ. 2025 ขณะมีอายุ 84 ปี เขาประสบภาวะแทรกซ้อนเกี่ยวกับโรคปอดบวมและโรคหลอดเลือด

## การทำงานทางการเมือง
เส้นทางสู่ถนนสายการเมืองของสิงห์เฒ่าทำเนียบขาวเริ่มต้นเมื่อปี 1969 ในสมัยของรัฐบาลริชาร์ด นิกสัน ต่อมาในสมัยรัฐบาลของเจอรัลด์ ฟอร์ด เชนีย์เข้ามาทำงานในทำเนียบขาวในฐานะผู้ช่วยประธานาธิบดี แล้วก็เป็นผู้จัดการด้านการหาเสียงเลือกตั้งประธานาธิบดีให้ฟอร์ดในปี 1976 ด้วย

เชนีย์ก็เหมือนนักการเมืองหลายๆ คนที่ผันตัวเองจากการเป็นนักธุรกิจมาลงเล่นการเมือง เขาลาออกจากการเป็นซีอีโอของ ฮัลลิเบอร์ตัน บริษัทน้ำมันรายใหญ่ของสหรัฐฯ เมื่อวันที่ 25 กรกฎาคม 2000 พร้อมกับถอนหุ้นทั้งหมดของเขาในบริษัทออกมาด้วย หลังจากที่ได้รับเลือกตั้งให้ดำรงตำแหน่งรองประธานาธิบดีในสมัยจอร์จ ดับเบิลยู. บุช กระนั้นก็ตาม ในสายตาของชาวมะกัน เขาก็ยังไม่สามารถสลัดภาพของการเป็นนักธุรกิจการเมืองออกไปได้

ประเด็นเรื่องสายสัมพันธ์ที่เขามีกับฮัลลิเบอร์ตันนั้นยังคงเป็นข้อกังขาให้พรรคการเมืองฝ่ายตรงข้ามหยิบยกมาโจมตีเสมอๆ ไม่ว่าจะเป็นในกรณีที่ฮัลลิเบอร์ตันได้รับสัมปทานโครงการส่วนใหญ่ในอิรัก โดยไม่ต้องเข้าประมูลแข่งขันกับบริษัทอื่น หรือกรณีที่ บริษัทเคลล็อก บราวน์ แอนด์ รูท (KBR) ซึ่งเป็นบริษัทลูกของฮัลลิเบอร์ตัน ถูกกล่าวหาว่าเรียกเก็บค่าน้ำมันที่จัดซื้อส่งให้ทางอิรักแพงกว่าราคาตลาดเป็นเงินร่วม 61 ล้านดอลลาร์สหรัฐฯ เป็นต้น

เชนีย์ทำงานให้กับพรรคริพับลิกันมาโดยตลอดนับตั้งแต่ก้าวสู่ถนนการเมือง ซึ่งตรงข้ามกับบิดาของเขาที่เป็นฝ่ายเดโมแครต ว่ากันว่าเขาเป็นนักการเมืองสายเหยี่ยวตัวฉกาจที่ชักใยอยู่เบื้องหลังการดำเนินนโยบายด้านความมั่นคงของรัฐบาลบุช
สิงห์เฒ่าผู้นี้เคยประกาศว่าจะยุติบทบาทนักการเมือง และเกษียณตัวเองภายหลังจากหมดวาระการดำรงตำแหน่งรองประธานาธิบดีสมัยที่ 1 แต่แล้วเขาก็ไม่สามารถปฏิเสธคำเชื้อเชิญจากบุชที่ขอให้มาลงเลือกตั้งคู่กับเขาอีกสมัยได้

เชนีย์เป็นรองประธานาธิบดีเพียงคนเดียวของสหรัฐที่ทำหน้าที่รักษาการแทนประธานาธิบดีสหรัฐอเมริกาถึง 2 ครั้ง โดยครั้งแรกเกิดขึ้นในเช้าวันที่ 29 มิถุนายน 2002 ซึ่งเขาทำหน้าที่รักษาการประธานาธิบดีตั้งแต่เวลา 7:09 นาฬิกา ถึงเวลา 9:24 นาฬิกา ในสมัยที่ 1 และครั้งที่ 2 เกิดขึ้นเมื่อวันที่ 21 กรกฎาคม 2007 โดยรักษาการในตำแหน่งประธานาธิบดีตั้งแต่เวลา 7:09 ถึงเวลา 9:21 นาฬิกา ในสมัยที่ 2 ตามเงื่อนไขของการแก้ไขเพิ่มเติมรัฐธรรมนูญครั้งที่ 25 ของสหรัฐ ในขณะที่บุชเข้ารับการส่องกล้องลำไส้ใหญ่ 
## หมายเหตุ

## อ้างอิง

หมวดหมู่:รองประธานาธิบดีสหรัฐ
หมวดหมู่:พรรคริพับลิกัน (สหรัฐ)
หมวดหมู่:ชาวอเมริกันเชื้อสายอังกฤษ
หมวดหมู่:ชาวอเมริกันเชื้อสายเวลส์
หมวดหมู่:ชาวอเมริกันเชื้อสายฝรั่งเศส
หมวดหมู่:บุคคลจากรัฐไวโอมิง
หมวดหมู่:บุคคลจากรัฐเนแบรสกา
หมวดหมู่:ผู้รอดชีวิตจากการลอบสังหาร
หมวดหมู่:นักการเมืองอเมริกัน
หมวดหมู่:รักษาการแทนประธานาธิบดีสหรัฐ
หมวดหมู่:รัฐมนตรีว่าการกระทรวงกลาโหมสหรัฐ